钦定古今图书集成/明伦汇编/官常典/第618卷 > 王之都
## 钦定古今图书集成/明伦汇编/官常典/第618卷 > 王之都

按《济南府志》：“之都，新城人。才学渊邃，读书务在经世。
万历乙未进士，授河南沔池令。履亩丈复侵地三千
馀顷高下，定赋额布之，军民称便。历任柏乡，条议十
禁，法令犁然，载在令甲。寻调密云，建筑石城楼橹陴。”
巍然险峻，复开水道以受水，居民获安。擒巨盗陈
宁，捕伪符周尚德等，识者韪之。擢户部主事，革例金
千金，减船料万金。会草厂遘火，无从汲水，势且延烧，
都令营军每人领三月马草，须臾草移火灭，大司农
服其有应变才。旋督辽饷，上疏借内帑七万金，转户
部云南司员外郎。有贡金者，中贵额外需索，都条上
贡金之苦，得旨进取。数上封事，岁省少府钱数百缗。
出为开封知府。有仪宾杀人，潜贿求脱，都白于上，仪
宾纵其妻哗于庭，都不畏强御，两台参论如法。封人
德之，为立祠于包孝肃公之右。寻调平凉、凤翔。久逋
站银，募夫逃散。都请于大吏，严谕立限补给，站道复
通。居京甫两月，一日疾作，具衣冠而卒。著有《殚心录》
十九卷。